บรรยากาศก่อนการแข่งขันฟุตบอลโลกคู่เปิดสนาม ระหว่างอาฟริกาใต้กับเม็กซิโก
ผู้สื่อข่าววีโอเอมีรายงานบรรยากาศก่อนการแข่งขันฟุตบอลโลกคู่เปิดสนาม ระหว่างอาฟริกาใต้กับเม็กซิโก
รัฐมนตรีว่าการกระทรวงศิลปะและวัฒนธรรมอาฟริกาใต้ Lulu Xingwana ประกาศว่าจะมีนักร้องชาวต่างชาติและชาวอาฟริกาใต้จำนวนมาก เข้าร่วมในคอนเสริ์ตก่อนการแข่งขันฟุตบอลนัดแรก ไม่ว่าจะเป็น Hugh Masakela, Femi Kuti, Osibisa, R-Kelly และคนอื่นๆ รัฐมนตรี Xingwana เชื่อว่านี่จะเป็นการเฉลิมฉลองทางมรดก และวัฒนธรรมครั้งใหญ่ของอาฟริกาใต้ เริ่มจากคอนเสริต์ก่อนพิธีเปิด รวมทั้งคอนเสริต์ใหญ่และงานฉลองระหว่างพิธีเปิดในวันศุกร์ สำหรับการแข่งขันคู่เปิดสนามนั้น เป็นการพบกันระหว่างทีมเจ้าภาพอาฟริกาใต้กับทีมเม็กซิโก คุณ Sakhile Nkomo แฟนฟุตบอลชาวอาฟริกาใต้ผู้นี้เชื่อว่า อาฟริกาใต้น่าจะเอาชนะได้ไม่ยากเย็น 2 ประตูต่อ 1 คุณ Nkomo บอกว่าไม่มีทางที่ทีมชาติอาฟริกาใต้หรือ Bafana Bafana จะแพ้เม็กซิโกในบ้าน ซึ่งคุณ Hegliece Mazibuko แฟนบอลอาฟริกาใต้อีกผู้หนึ่ง เชื่อว่าทีมเม็กซิโกจะกลายเป็นอาหารเช้าให้ทีมอาฟริกาใต้ขบเคี้ยวเล่นแน่นอน และเมื่อถูกขอให้เปรียบเทียบทีมชาติอาฟริกาใต้กับทีมชาติบราซิลเจ้าของแชมป์ฟุตบอลโลก 5 สมัย คุณ Mazibuko ตอบว่า ทั้งสองทีมเล่นบอลแบบใช้ชั้นเชิงสูงคล้ายๆกัน แต่ทีมอาฟริกาใต้จะเน้นการโยกคลึง ล่อหลอกคู่ต่อสู้อย่างเนียนตากว่า และเมื่อประกอบกับความแข็งแกร่งของร่างกายและความเร็ว ถ้วยฟีฟ่าครั้งนี้จึงไม่น่าหลุดรอดพ้นมือของทีมเจ้าภาพไปได้ ซึ่งนั่นก็เป็นความเห็นของแฟนบอลคนหนึ่ง ที่บอกว่าตนเองติดตามฟุตบอลโลกมานานพอดู แต่สำหรับแฟนบอลอาฟริกาใต้อีกผู้หนึ่งที่เพิ่งหัดดูบอล และฟุตบอลโลกครั้งนี้ถือเป็นครั้งแรกสำหรับหนูน้อย Bonginkosi Dlamini เด็กชายวัย 9 ขวบคนนี้บอกว่าเชื่อในฝีเท้าของทีม Bafana Bafana ยิ่งนักว่าจะสามารถเอาชนะทีมอื่นๆ คว้าแชมป์ฟุตบอลโลกได้แน่นอน ผลการแข่งขันและความฝันของบรรดาแฟนฟุตบอลชาวอาฟริกาใต้จะกลายเป็นจริงหรือไม่นั้น คงต้องติดตามกันต่อไปในช่วงเวลาประมาณ 1 เดือนจากนี้ แต่ที่แน่ๆ คุณ Sakhile Nkomo ชี้ว่า สิ่งสำคัญคืออาฟริกาใต้ต้องการพิสูจน์ให้ทั่วโลกได้เห็นว่า อาฟริกาใต้พร้อมแล้วสำหรับการแข่งขันฟุตบอลโลกปี 2010